R E L A C I O N
PËR
PROJEKTLIGJIN
 “PËR TURIZMIN”
I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN

Projektligji “Për turizmin” synon krijimin e një kuadri ligjor të konsoliduar, të qartë dhe bashkëkohor për zhvillimin dhe administrimin e sektorit të turizmit, nëpërmjet miratimit të një ligji të ri që zëvendëson ligjin nr. 93/2015, “Për turizmin”, të ndryshuar.

Që prej hyrjes në fuqi, ligji nr. 93/2015 ka pësuar ndryshime dhe plotësime të njëpasnjëshme, të diktuara nga zhvillimet e sektorit dhe nevoja për adresimin e çështjeve specifike. Si rezultat, është vlerësuar i nevojshëm rishikimi tërësor i kuadrit ligjor me qëllim garantimin e koherencës normative, sigurisë juridike dhe zbatimit më efektiv të legjislacionit në fushën e turizmit.

Në përputhje me nenin 1 të projektligjit, qëllimi i tij është promovimi i Shqipërisë si destinacion turistik tërheqës për vizitorët vendas dhe të huaj, mbështetja e zhvillimit të qëndrueshëm të turizmit dhe garantimi i ofrimit të shërbimeve turistike në një mjedis të shëndetshëm dhe të sigurt, duke respektuar nevojat e komuniteteve pritëse dhe të brezave të ardhshëm.

Në këtë kuadër, projektligji synon:
· përmirësimin e cilësisë dhe konkurrueshmërisë së ofertës turistike;
· qartësimin e të drejtave dhe detyrimeve të sipërmarrjeve turistike;
· standardizimin e shërbimeve turistike;
· lehtësimin dhe modernizimin e procedurave administrative;
· forcimin e mbrojtjes së turistëve dhe konsumatorëve.

Projektligji adreson zhvillimet e reja të tregut turistik, përfshirë format e reja të akomodimit, njësitë akomoduese për qëndrime afatshkurtra, strukturat e njësive akomoduese të menaxhuara, si dhe ofrimin, rezervimin dhe shitjen e shërbimeve turistike nëpërmjet platformave dhe proceseve online. Nëpërmjet këtyre rregullimeve synohet rritja e formalizimit të sektorit, përmirësimi i gjurmueshmërisë së veprimtarive, forcimi i bazës statistikore dhe administrimi më efektiv i turizmit.

Një nga objektivat kryesorë të projektligjit është përafrimi i legjislacionit shqiptar në fushën e turizmit me legjislacionin e Bashkimit Evropian, veçanërisht me Direktivën 2006/123/KE “Për shërbimet në tregun e brendshëm” dhe Direktivën (BE) 2015/2302 për paketat e udhëtimit, e ndryshuar me Direktivën (BE) 2026/1024, datë 29 prill 2026.

Në këtë kuadër, projektligji synon të sigurojë trajtim të barabartë të ofruesve të shërbimeve, procedura më të qarta administrative dhe mbrojtje më efektive të udhëtarëve që blejnë paketa turistike. Dispozitat e veçanta që lidhen me ofruesit e shërbimeve të vendosur në shtetet anëtare të Bashkimit Evropian dhe të Zonës Ekonomike Evropiane parashikohet të zbatohen nga data e anëtarësimit të Republikës së Shqipërisë në Bashkimin Evropian.

Gjithashtu, projektligji merr në konsideratë detyrimet që burojnë nga Marrëveshja e Tregtisë së Lirë të Evropës Qendrore (CEFTA 2006), Protokolli Shtesë nr. 6 “Për tregtinë e shërbimeve”, miratuar me ligjin nr. 46/2020, si dhe Vendimi nr. 6/2024, datë 9.10.2024, i Komitetit të Përbashkët të CEFTA-s “Për lehtësimin e tregtisë së shërbimeve të ofruara nga agjencitë e udhëtimit dhe operatorët turistikë”. Për këtë qëllim, projektligji parashikon rregulla për ofrimin e përkohshëm dhe rastësor të shërbimeve turistike nga subjektet e vendosura ligjërisht në Palët e CEFTA-s, duke siguruar njëkohësisht shmangien e barrierave të panevojshme administrative dhe lehtësimin e ofrimit ndërkufitar të shërbimeve.

Projektligji është gjithashtu në përputhje me objektivat e Strategjisë Kombëtare për Zhvillimin e Turizmit 2025–2030, miratuar me Vendimin nr. 466, datë 31.7.2025, të Këshillit të Ministrave. Në këtë drejtim, ai mbështet zhvillimin e qëndrueshëm të turizmit, diversifikimin e ofertës turistike, zhvillimin e turizmit gjatë gjithë vitit dhe në të gjithë territorin e vendit, si dhe përmirësimin e administrimit dhe menaxhimit të destinacioneve turistike.

Për arritjen e këtyre objektivave, projektligji ruan dispozitat e ligjit ekzistues që vijojnë të jenë të përshtatshme dhe i plotëson ato me rregullime të reja, duke krijuar një kuadër ligjor më të qartë, më koherent dhe më të lehtë për t’u zbatuar.

Objektivat kryesorë të projektligjit janë:
· konsolidimi i kuadrit ligjor pas ndryshimeve të njëpasnjëshme të ligjit nr. 93/2015;
· rritja e cilësisë dhe sigurisë së shërbimeve turistike;
· përditësimi i rregullave të kategorizimit, klasifikimit dhe certifikimit;
· rregullimi i njësive akomoduese për qëndrime afatshkurtra;
· forcimi i mbrojtjes së udhëtarëve në paketat e udhëtimit;
· lehtësimi i ushtrimit të veprimtarive turistike në përputhje me kriteret ligjore;
· përmbushja e detyrimeve për përafrimin me acquis të Bashkimit Evropian dhe angazhimeve që rrjedhin nga CEFTA;
· përmirësimi i koordinimit institucional, mbikëqyrjes, administrimit të të dhënave dhe mekanizmave për zgjidhjen alternative të mosmarrëveshjeve.


II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE
Hartimi dhe miratimi i këtij projektligji është parashikuar në Programin Analitik të Akteve të Ministrisë së Turizmit, Kulturës dhe Sportit për vitin 2026 dhe është në përputhje me Programin Politik të Këshillit të Ministrave për periudhën 2025-2029, si dhe me objektivat e Strategjisë Kombëtare për Zhvillimin e Turizmit 2025-2030, miratuar me vendimin nr. 466, datë 31.7.2025, të Këshillit të Ministrave.
III.  ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME

Zbatimi i ligjit nr. 93/2015, “Për turizmin”, të ndryshuar, si dhe zhvillimet e sektorit të turizmit gjatë viteve të fundit kanë evidentuar nevojën për rishikimin dhe konsolidimin e kuadrit ligjor ekzistues. Ndryshimet e shumta të ligjit në fuqi, shfaqja e formave të reja të ushtrimit të veprimtarive turistike, zhvillimi i teknologjive digjitale dhe nevoja për përafrimin e mëtejshëm me legjislacionin e Bashkimit Evropian dhe angazhimet ndërkombëtare të Republikës së Shqipërisë kanë bërë të domosdoshëm hartimin e një ligji të ri, në vend të vijimit të ndryshimeve të pjesshme.
Hartimi i një ligji të ri është vlerësuar si zgjidhja më e përshtatshme për të siguruar koherencën e kuadrit normativ, për të shmangur fragmentarizimin e dispozitave dhe për të integruar në mënyrë të unifikuar rregullimet e reja që kërkohen nga zhvillimi i sektorit të turizmit.

Një nga problematikat kryesore të identifikuara lidhet me zhvillimin e formave të reja të akomodimit dhe nevojën për formalizimin e tyre. Rritja e përdorimit të apartamenteve, vilave, dhomave dhe njësive të tjera akomoduese për qëndrime afatshkurtra ka krijuar nevojën për identifikimin dhe regjistrimin e tyre, si dhe për vendosjen e standardeve minimale të funksionimit. Për këtë arsye, projektligji parashikon regjistrimin e njësive akomoduese për qëndrime afatshkurtra nëpërmjet portalit e-Albania dhe pajisjen e tyre me kod unik regjistrimi, me qëllim rritjen e formalizimit, përmirësimin e gjurmueshmërisë së veprimtarisë dhe administrimin më efektiv të të dhënave në sektor.

Projektligji synon gjithashtu përmirësimin e sistemit të kategorizimit, klasifikimit dhe certifikimit të strukturave akomoduese. Në këtë kuadër, rregullimet e propozuara synojnë qartësimin e procedurave administrative, garantimin e standardeve të cilësisë dhe krijimin e një sistemi më të qëndrueshëm për monitorimin dhe kontrollin e strukturave akomoduese gjatë ushtrimit të veprimtarisë së tyre.

Në funksion të përshtatjes së kuadrit ligjor me zhvillimet e tregut turistik, projektligji rregullon edhe forma të reja të organizimit të akomodimit, si strukturat e njësive akomoduese të menaxhuara, hotelet e shpërndara dhe resortet mikse. Këto forma tashmë përbëjnë pjesë të rëndësishme të ofertës turistike dhe kërkojnë një bazë ligjore të qartë për funksionimin e tyre.

Një tjetër ndërhyrje e rëndësishme lidhet me riorganizimin dhe përshtatjen e strukturave institucionale me nevojat aktuale të sektorit. Projektligji parashikon vijimin e veprimtarisë së Agjencisë Kombëtare të Turizmit si agjenci përgjegjëse për promovimin e turizmit dhe organizimin e ngjarjeve, duke zgjeruar rolin e saj në mbështetjen, financimin dhe promovimin e aktiviteteve me interes për turizmin. Ky rregullim synon të krijojë një lidhje më të fortë ndërmjet promovimit të destinacionit dhe zhvillimit të kalendarit kombëtar të aktiviteteve, si instrument për diversifikimin e ofertës turistike dhe zgjatjen e sezonit turistik.
Në të njëjtën kohë, projektligji parashikon vijimin e veprimtarisë së Agjencisë Kombëtare të Bregdetit si agjenci përgjegjëse për menaxhimin e integruar të zonës bregujore. Ky riorganizim synon forcimin e koordinimit institucional dhe përmirësimin e menaxhimit të qëndrueshëm të zonave bregdetare, plazheve dhe brigjeve të brendshme, në funksion të zhvillimit të turizmit.

Për të garantuar vazhdimësinë administrative dhe institucionale, projektligji parashikon ruajtjen e personalitetit juridik, të marrëdhënieve të punës, të drejtave, detyrimeve, pasurive dhe procedurave administrative të institucioneve ekzistuese.
Në funksion të mbrojtjes së turistëve dhe konsumatorëve, projektligji parashikon krijimin e Zyrës për Zgjidhjen Alternative të Mosmarrëveshjeve (ZAM), pranë ministrisë përgjegjëse për turizmin. Kjo strukturë do të mundësojë trajtimin jashtëgjyqësor të mosmarrëveshjeve ndërmjet konsumatorëve dhe subjekteve që ushtrojnë veprimtari turistike, duke ofruar një mekanizëm më të shpejtë dhe më efektiv për zgjidhjen e tyre, pa cenuar të drejtën e palëve për t’iu drejtuar gjykatës.

Projektligji adreson gjithashtu nevojën për forcimin e administrimit të të dhënave në sektorin e turizmit. Për këtë qëllim, ai përcakton përgjegjësitë për administrimin e Regjistrit Qendror të Turizmit, Regjistrit Kombëtar të Burimeve Turistike dhe Sistemit të të Dhënave në Turizëm. Këto instrumente synojnë të mbështesin digjitalizimin e proceseve, ndërveprimin institucional, prodhimin e statistikave të besueshme dhe hartimin e politikave publike të bazuara në të dhëna.

Në fushën e turizmit natyror dhe të aventurës, projektligji parashikon rregulla të posaçme për projektimin, regjistrimin, kategorizimin, sinjalistikën, mirëmbajtjen dhe administrimin e shtigjeve turistike, si dhe ngritjen e Komisionit Kombëtar të Shtigjeve Turistike. Këto rregullime synojnë rritjen e sigurisë së vizitorëve, mbrojtjen e burimeve natyrore dhe përmirësimin e cilësisë së produkteve turistike të natyrës.

Një nga shtysat kryesore për hartimin e projektligjit është përafrimi i mëtejshëm i legjislacionit shqiptar me acquis të Bashkimit Evropian. Në këtë kuadër, projektligji përfshin dispozita të harmonizuara me Direktivën 2006/123/KE “Për shërbimet në tregun e brendshëm” dhe Direktivën (BE) 2015/2302 “Për paketat e udhëtimit”, të ndryshuar. Këto rregullime synojnë rritjen e transparencës, eliminimin e kufizimeve të panevojshme administrative, garantimin e trajtimit jodiskriminues të ofruesve të shërbimeve dhe forcimin e mbrojtjes së udhëtarëve.
Projektligji përmban gjithashtu dispozita për zbatimin e detyrimeve që burojnë nga Marrëveshja CEFTA 2006 dhe Protokolli Shtesë nr. 6 “Për tregtinë e shërbimeve”, duke krijuar bazën ligjore për ofrimin e përkohshëm dhe rastësor të shërbimeve turistike nga agjencitë e udhëtimit dhe operatorët turistikë të vendosur në Palët e CEFTA-s. Këto rregullime synojnë lehtësimin e ofrimit ndërkufitar të shërbimeve, rritjen e bashkëpunimit administrativ dhe garantimin e mbrojtjes së konsumatorëve.

Në fushën e udhërrëfimit turistik, projektligji qartëson kushtet dhe procedurat për certifikimin, ushtrimin e profesionit dhe ofrimin e shërbimeve nga udhërrëfyesit e huaj, duke garantuar standarde profesionale dhe cilësi të shërbimit në përputhje me praktikat evropiane.

Për administrimin e plazheve dhe garantimin e sigurisë së pushuesve, projektligji parashikon rregulla më të detajuara për funksionimin e stacioneve të plazhit, respektimin e standardeve të sigurisë, higjienës dhe cilësisë së shërbimit, si dhe përcakton më qartë detyrimet e subjekteve që ushtrojnë këtë veprimtari.

Në kuadër të forcimit të kapaciteteve institucionale dhe garantimit të qëndrueshmërisë financiare të strukturave përgjegjëse për zhvillimin dhe administrimin e turizmit, projektligji parashikon që edhe Agjencia përgjegjëse për menaxhimin e integruar të zonës bregujore, krahas financimit nga buxheti i shtetit, të krijojë dhe administrojë të ardhura të veta nga veprimtaria e saj, në përputhje me legjislacionin në fuqi. Ky rregullim synon të krijojë mundësi për financimin e projekteve, programeve dhe shërbimeve që lidhen me administrimin e plazheve, monitorimin e zonës bregdetare, zhvillimin e sistemeve digjitale, administrimin e të dhënave dhe aktivitete të tjera në funksion të menaxhimit të integruar të zonës bregujore. Nëpërmjet këtij mekanizmi synohet rritja e autonomisë operacionale të agjencisë, përmirësimi i cilësisë së shërbimeve dhe sigurimi i burimeve shtesë financiare për përmbushjen e objektivave të saj.

Në tërësi, projektligji synon të adresojë në mënyrë të integruar problematikat e evidentuara gjatë zbatimit të ligjit nr. 93/2015, të ndryshuar, dhe të krijojë një kuadër ligjor më të qartë, më koherent dhe më të përshtatur me zhvillimet aktuale të sektorit. Miratimi i tij pritet të ndikojë pozitivisht në rritjen e cilësisë dhe konkurrueshmërisë së ofertës turistike, forcimin e mbrojtjes së turistëve dhe konsumatorëve, formalizimin e veprimtarive turistike, përmirësimin e administrimit të të dhënave dhe zhvillimin e qëndrueshëm të turizmit në Republikën e Shqipërisë.


IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR
Ky projektligj është hartuar në zbatim të neneve 78 dhe 83, pika 1, të Kushtetutës së Republikës së Shqipërisë dhe është në harmonizim me legjislacionin për licencat, autorizimet dhe lejet, procedurat administrative, mbrojtjen e konsumatorëve, inspektimin, statistikat zyrtare, mbrojtjen e të dhënave personale dhe legjislacionin sektorial të transportit e të territorit. Aktet nënligjore zbatuese duhet të sigurojnë respektimin e parimeve të ligjshmërisë, proporcionalitetit dhe mosdiskriminimit.
V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)
Projektligji përmban dispozita që synojnë përafrimin e legjislacionit shqiptar në fushën e turizmit me Direktivën 2006/123/KE të Parlamentit Europian dhe të Këshillit, datë 12 dhjetor 2006, “Për shërbimet në tregun e brendshëm”, si dhe me Direktivën (BE) 2015/2302 të Parlamentit Europian dhe të Këshillit, datë 25 nëntor 2015, “Për paketat e udhëtimit dhe organizimet e lidhura të udhëtimit”, të ndryshuar me Direktivën (BE) 2026/1024 të Parlamentit Europian dhe të Këshillit, datë 29 prill 2026.
Përafrimi synon lehtësimin e ushtrimit të veprimtarive turistike, garantimin e trajtimit jodiskriminues të ofruesve të shërbimeve, përcaktimin e kritereve të qarta, objektive dhe proporcionale, si dhe forcimin e mbrojtjes së udhëtarëve nëpërmjet rregullimit të detyrimeve të informimit parakontraktor, përgjegjësive të organizatorëve dhe shitësve me pakicë, si dhe garancive financiare për paketat e udhëtimit.
Gjithashtu, projektligji parashikon që dispozitat e veçanta për ofruesit e shërbimeve të vendosur ligjërisht në shtetet anëtare të Bashkimit Europian dhe të Zonës Ekonomike Europiane të zbatohen nga data e anëtarësimit të Republikës së Shqipërisë në Bashkimin Europian, sipas përcaktimeve të projektligjit.
VI. PËRMBLEDHJE SHPJEGUESE E PËRMBAJTJES SË PROJEKTAKTIT

Projektligji “Për turizmin” paraqitet si një akt i ri ligjor, i cili zëvendëson ligjin nr. 93/2015, “Për turizmin”, të ndryshuar, duke konsoliduar kuadrin ligjor ekzistues dhe duke përfshirë rregullime të reja që pasqyrojnë zhvillimet e sektorit, procesin e përafrimit me legjislacionin e Bashkimit Evropian dhe detyrimet që burojnë nga marrëveshjet ndërkombëtare ku Republika e Shqipërisë është palë. Projektligji synon krijimin e një kuadri më të qartë, më koherent dhe më të përshtatur me nevojat aktuale të zhvillimit të turizmit, duke forcuar standardet e shërbimit, mbrojtjen e turistëve, formalizimin e veprimtarive turistike dhe koordinimin institucional.

Projektligji është i strukturuar në 15 krerë, të cilët rregullojnë organizimin institucional, planifikimin e zhvillimit të turizmit, mbështetjen financiare, investimet turistike, ushtrimin e veprimtarive turistike, mbrojtjen e konsumatorëve, statistikat, edukimin në fushën e turizmit dhe bashkëpunimin ndërkombëtar.

KREU I – DISPOZITA TË PËRGJITHSHME (nenet 1–4)

Ky kre përcakton qëllimin, objektin, subjektet dhe fushën e zbatimit të ligjit, si dhe përkufizimet bazë që përdoren në të. Dispozitat e tij rregullojnë marrëdhëniet ndërmjet institucioneve publike, sipërmarrjeve turistike dhe aktorëve të tjerë që ushtrojnë veprimtari në fushën e turizmit.

Projektligji përditëson dhe zgjeron terminologjinë ligjore në përputhje me zhvillimet e tregut turistik, duke përfshirë forma të reja të akomodimit, si njësitë akomoduese për qëndrime afatshkurtra, strukturat e njësive akomoduese të menaxhuara, hotelet e shpërndara dhe resortet mikse. Gjithashtu, përfshihen përkufizime të reja që lidhen me paketat e udhëtimit, rezervimet online, shërbimet turistike dhe kategoritë e ndryshme të sipërmarrjeve turistike.

Neni 3 parashikon që, nga data e anëtarësimit të Republikës së Shqipërisë në Bashkimin Evropian, ofruesit e shërbimeve të vendosur në shtetet anëtare të Bashkimit Evropian dhe të Zonës Ekonomike Evropiane të gëzojnë trajtim të barabartë me ofruesit vendas, në përputhje me legjislacionin e Bashkimit Evropian.

KREU II – PARIMET E ZHVILLIMIT TË QËNDRUESHËM TË TURIZMIT DHE INVESTIMET NË ZHVILLIMIN E TIJ (nenet 5–6)

Ky kre përcakton parimet bazë të zhvillimit të qëndrueshëm të turizmit, duke garantuar balancën ndërmjet zhvillimit ekonomik, mbrojtjes së mjedisit dhe ruajtjes së vlerave sociale e kulturore.

Gjithashtu, investimet në turizëm njihen si veprimtari me interes publik dhe përcaktohen kushtet për përfitimin e mbështetjes dhe lehtësive të parashikuara nga ligji. Projektligji parashikon gjithashtu kufizime për subjektet që ndodhen në kushtet ndaluese të përcaktuara nga ligji, me qëllim garantimin e integritetit, transparencës dhe ligjshmërisë së investimeve turistike.

KREU III – KUADRI INSTITUCIONAL DHE STRUKTURAT PËRGJEGJËSE PËR TURIZMIN (nenet 7–20)

Ky kre përcakton institucionet përgjegjëse për turizmin, funksionet e tyre dhe mekanizmat e bashkëpunimit ndërinstitucional për zhvillimin dhe administrimin e sektorit.

Një ndër ndryshimet kryesore lidhet me transformimin e Agjencisë Kombëtare të Turizmit në agjencinë përgjegjëse për promovimin e turizmit dhe organizimin e ngjarjeve. Krahas promovimit të Shqipërisë si destinacion turistik, agjencia merr përgjegjësi për organizimin, bashkëorganizimin, financimin, mbështetjen dhe promovimin e aktiviteteve me interes për turizmin, me qëllim diversifikimin e ofertës turistike dhe zgjatjen e sezonit turistik.

Projektligji parashikon gjithashtu riorganizimin e Agjencisë Kombëtare të Bregdetit si agjencia përgjegjëse për menaxhimin e integruar të zonës bregujore. Agjencia ushtron funksione që lidhen me administrimin dhe monitorimin e plazheve dhe stacioneve të plazhit, zhvillimin e sistemeve dhe regjistrave digjitalë, koordinimin e projekteve për turizmin bregdetar dhe mbështetjen e njësive të vetëqeverisjes vendore. Për herë të parë parashikohet që agjencia të financohet nga fondet e buxhetit të shtetit, të ardhurat e veta dhe burime të tjera të ligjshme.

Ky kre rregullon gjithashtu funksionimin e Komitetit Këshillimor të Sektorit Privat të Turizmit, Komitetit për të Dhënat Statistikore në Turizëm, strukturës përgjegjëse për inspektimin në fushën e turizmit, Zyrës për Zgjidhjen Alternative të Mosmarrëveshjeve, Komisionit të Standardizimit të Veprimtarive Turistike, si dhe rolin e njësive të vetëqeverisjes vendore dhe Komiteteve Rajonale të Zhvillimit të Turizmit.

KREU IV – PLANIFIKIMI I ZHVILLIMIT TË TURIZMIT (nenet 21–32)

Ky kre rregullon planifikimin e zhvillimit të turizmit, klasifikimin dhe administrimin e burimeve turistike, hartimin e Planit Kombëtar Sektorial të Turizmit dhe menaxhimin e zonave me përparësi zhvillimin e turizmit.

Projektligji përcakton rregulla më të detajuara për identifikimin, inventarizimin dhe administrimin e burimeve turistike, si dhe për krijimin dhe administrimin e Regjistrit Kombëtar të Burimeve Turistike.

Një rregullim i rëndësishëm lidhet me procedurat për shpalljen, administrimin dhe ndryshimin e zonave me përparësi zhvillimin e turizmit, si instrument i politikave shtetërore për zhvillimin e destinacioneve turistike.

Gjithashtu, neni 29 rregullon standardizimin dhe administrimin e shtigjeve turistike, duke përcaktuar rregulla për projektimin, hapjen, regjistrimin, kategorizimin, sinjalistikën dhe mirëmbajtjen e tyre, si dhe parashikon ngritjen e Komisionit Kombëtar të Shtigjeve Turistike.

Një tjetër rregullim lidhet me pezullimin sezonal të punimeve të ndërtimit dhe aktiviteteve të lidhura me to në zonat turistike, me qëllim mbrojtjen e sezonit turistik dhe garantimin e cilësisë së përvojës së vizitorëve.

KREU V – MBËSHTETJA FINANCIARE E PROJEKTEVE NË FUSHËN E TURIZMIT (nenet 33–37)

Ky kre përcakton mënyrën e financimit dhe bashkëfinancimit të projekteve dhe veprimtarive në fushën e turizmit.

Projektligji parashikon që financimi të realizohet si nga ministria përgjegjëse për turizmin, ashtu edhe nga agjencia përgjegjëse për promovimin e turizmit dhe organizimin e ngjarjeve, brenda fondeve buxhetore të miratuara për këtë qëllim.

Përcaktohen kategoritë e projekteve që mund të financohen, procedurat e vlerësimit dhe përzgjedhjes së tyre, si dhe kompetencat e kolegjiumeve përkatëse të vlerësimit. Projektligji parashikon mundësinë e financimit deri në 100% të kostove të miratuara të projekteve ose veprimtarive, sipas kritereve dhe procedurave të përcaktuara.

KREU VI – INVESTIMET NË TURIZËM (nenet 38–45)

Ky kre përcakton kuadrin ligjor për zhvillimin e investimeve turistike, format e partneritetit ndërmjet sektorit publik dhe privat, kushtet për përfitimin e statusit “Investitor në strukturë akomoduese me 4 ose 5 yje, status special”, si dhe rregullat për administrimin dhe vënien në dispozicion të pasurive të paluajtshme shtetërore në funksion të zhvillimit të turizmit.

Projektligji parashikon mundësinë e përdorimit të formave të ndryshme të partneritetit për realizimin e investimeve turistike në zonat me përparësi zhvillimin e turizmit, duke përfshirë partneritetet publiko-private, pjesëmarrjen me aksione në sipërmarrje turistike, vënien në dispozicion të pasurive shtetërore dhe sigurimin e infrastrukturës mbështetëse.

Përcaktohen kriteret dhe procedurat për përfitimin e statusit të veçantë për investimet në struktura akomoduese me 4 ose 5 yje, si dhe rregullat për administrimin e pasurive shtetërore të destinuara për zhvillimin e investimeve turistike.

Projektligji rregullon gjithashtu marrëveshjet e zhvillimit ndërmjet ministrisë përgjegjëse për turizmin dhe investitorëve, të drejtat dhe detyrimet e palëve, transferimin e të drejtave të investitorëve, si dhe pasojat që lidhen me mospërmbushjen e detyrimeve kontraktore.

Këto dispozita synojnë krijimin e një kuadri më të qartë dhe më të sigurt për investimet turistike dhe administrimin e pasurive shtetërore të përdorura për këtë qëllim.

KREU VII – STRUKTURAT AKOMODUESE (nenet 46–50)

Ky kre rregullon kategorizimin dhe klasifikimin e strukturave akomoduese, regjistrimin e njësive akomoduese për qëndrime afatshkurtra, certifikimin e veprimtarisë së agroturizmit dhe rastet e ndërprerjes së ushtrimit të veprimtarisë.

Një ndër rregullimet kryesore lidhet me sistemin e kategorizimit të strukturave akomoduese, ku certifikata e kategorizimit lëshohet pa afat vlefshmërie, për aq kohë sa subjekti vijon të përmbushë kushtet dhe kriteret e përcaktuara në ligj.

Në fushën e klasifikimit, projektligji parashikon që certifikata e klasifikimit të jetë e vlefshme për një periudhë 8-vjeçare, me të drejtë rinovimi. Gjithashtu, ministria përgjegjëse për turizmin mund të kryejë verifikime periodike ose të bazuara në risk për të kontrolluar respektimin e standardeve të klasifikimit gjatë periudhës së vlefshmërisë së certifikatës.

Projektligji parashikon gjithashtu regjistrimin e detyrueshëm të njësive akomoduese për qëndrime afatshkurtra nëpërmjet portalit e-Albania dhe pajisjen e secilës njësi me kod unik regjistrimi.

KREU VIII – AGJENCITË E UDHËTIMIT DHE OPERATORËT TURISTIKË (nenet 51–60)

Ky kre rregullon kushtet për ushtrimin e veprimtarisë së agjencive të udhëtimit dhe operatorëve turistikë, procedurat e licencimit, raportimin e të dhënave dhe marrëdhëniet kontraktore me udhëtarët.

Projektligji përfshin dispozita të posaçme për zbatimin e detyrimeve që burojnë nga CEFTA, duke parashikuar rregulla për ofrimin e përkohshëm dhe rastësor të shërbimeve nga agjenci udhëtimi dhe operatorë turistikë të vendosur ligjërisht në Palët e CEFTA-s.

Gjithashtu, përcaktohen kërkesat minimale për kontratat me udhëtarët dhe mbrojtjen e tyre, në përputhje me standardet e Bashkimit Evropian për paketat e udhëtimit.

KREU IX – UDHËRRËFYESI TURISTIK (nenet 61–67)

Ky kre rregullon kategoritë e udhërrëfyesve turistikë, kushtet e certifikimit, dokumentet identifikuese, edukimin profesional dhe ushtrimin e veprimtarisë nga udhërrëfyesit e huaj.

Projektligji përfshin dispozita të posaçme për ofrimin e shërbimeve nga udhërrëfyesit e vendeve të Bashkimit Evropian dhe Zonës Ekonomike Evropiane, të cilat do të zbatohen pas anëtarësimit të Republikës së Shqipërisë në Bashkimin Evropian.

KREU X – TRANSPORTI TURISTIK DHE SIPËRMARRJET E TJERA TURISTIKE (nenet 68–70)

Ky kre rregullon transportin turistik, shërbimin turistik të vizitave panoramike me autobus (Open Bus/Hop-on Hop-off), funksionimin e stacioneve të plazhit dhe detyrimet e tjera të sipërmarrjeve turistike.

Përcaktohen kushtet për ushtrimin e veprimtarisë së transportit turistik, standardet për administrimin e stacioneve të plazhit, garantimin e aksesit publik në plazhe, si dhe detyrimet që lidhen me sigurimin e përgjegjësisë ndaj palëve të treta dhe mbrojtjen financiare të udhëtarëve.

KREU XI – STATISTIKAT (nenet 71–72)

Ky kre përcakton parimet dhe procedurat për mbledhjen, përpunimin dhe administrimin e të dhënave statistikore në fushën e turizmit.

Projektligji parashikon krijimin e Sistemit të të Dhënave në Turizëm dhe forcimin e mekanizmave të raportimit nga strukturat akomoduese, agjencitë e udhëtimit dhe operatorët turistikë, me qëllim prodhimin e statistikave më të plota dhe më të besueshme për sektorin.

KREU XII – EDUKIMI NË FUSHËN E TURIZMIT (nenet 73–76)

Ky kre trajton objektivat e edukimit, formimit profesional, trajnimit dhe kërkimit shkencor në fushën e turizmit, me qëllim zhvillimin e burimeve njerëzore dhe përmirësimin e cilësisë së shërbimeve turistike.

KREU XIII – BASHKËPUNIMI NDËRKOMBËTAR

Ky kre përcakton format e bashkëpunimit ndërkombëtar në fushën e turizmit dhe marrëdhëniet me organizatat ndërkombëtare, duke synuar shkëmbimin e përvojave dhe zhvillimin e projekteve të përbashkëta.

KREU XIV – KUNDËRVAJTJET ADMINISTRATIVE

Ky kre përcakton shkeljet administrative, masat ndëshkimore përkatëse, procedurat e ankimit dhe administrimin e të ardhurave nga gjobat.

KREU XV – DISPOZITA KALIMTARE DHE TË FUNDIT

Ky kre rregullon vijimësinë e procedurave administrative, zbatimin e akteve nënligjore ekzistuese deri në miratimin e akteve të reja, afatet për nxjerrjen e akteve zbatuese, si dhe shfuqizimin e ligjit nr. 93/2015, “Për turizmin”, të ndryshuar.

Parashikohet vijimësia institucionale e strukturave ekzistuese, ruajtja e të drejtave dhe detyrimeve të tyre, si dhe nxjerrja e akteve nënligjore brenda 9 muajve nga hyrja në fuqi e ligjit. Gjithashtu, përcaktohet se dispozitat që lidhen me anëtarësimin e Republikës së Shqipërisë në Bashkimin Evropian do të zbatohen nga data e anëtarësimit.

Në përfundim, projektligji parashikon shfuqizimin e ligjit nr. 93/2015, “Për turizmin”, të ndryshuar, dhe hyrjen në fuqi të ligjit të ri 15 ditë pas botimit në Fletoren Zyrtare.


VII. INSTITUCIONET DHE ORGANET QË NGARKOHEN PËR ZBATIMIN E AKTIT

Ngarkohen për zbatimin e këtij ligji ministria përgjegjëse për turizmin, ministria përgjegjëse për ekonominë, agjencia përgjegjëse për promovimin e turizmit dhe organizimin e ngjarjeve, agjencia përgjegjëse për menaxhimin e integruar të zonës bregujore, struktura përgjegjëse për inspektimin në fushën e turizmit, struktura përgjegjëse për zgjidhjen alternative të mosmarrëveshjeve në fushën e turizmit, njësitë e vetëqeverisjes vendore, si dhe institucionet e tjera publike që ushtrojnë funksione në fushën e turizmit, sipas kompetencave dhe përgjegjësive të përcaktuara në këtë ligj.



VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT
Projektligji u hartua nga Ministria e Turizmit, Kulturës dhe Sportit.

IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE 
Zbatimi i projektligjit “Për turizmin” parashikohet të sjellë efekte financiare në buxhetin e shtetit, të lidhura kryesisht me ngritjen e strukturave të reja institucionale dhe zhvillimin e sistemeve digjitale të parashikuara në projektligj.
Një nga ndërhyrjet kryesore të projektligjit lidhet me krijimin e Zyrës për Zgjidhjen Alternative të Mosmarrëveshjeve (ZAM), pranë ministrisë përgjegjëse për turizmin, e cila do të ushtrojë funksionet e trajtimit dhe zgjidhjes jashtëgjyqësore të mosmarrëveshjeve ndërmjet konsumatorëve dhe subjekteve që ushtrojnë veprimtari turistike. Funksionimi i kësaj strukture do të kërkojë mbështetje administrative, burime njerëzore dhe fonde operative për realizimin e kompetencave të përcaktuara në projektligj.
Projektligji parashikon gjithashtu krijimin e Sistemit të të Dhënave në Turizëm (SDT), si një platformë kombëtare e integruar për administrimin, përpunimin, analizimin dhe raportimin e të dhënave në fushën e turizmit. Sistemi do të përfshijë Regjistrin Qendror të Turizmit, modulin elektronik e-Visitor dhe komponentët analitikë të nevojshëm për prodhimin e statistikave dhe mbështetjen e politikëbërjes në sektorin e turizmit.
Për realizimin e këtij projekti është parashikuar një kërkesë financimi në vlerën 300,000,000 (treqind milionë) lekë, e propozuar në kuadër të programimit buxhetor për vitin 2027. Kjo vlerë përfshin përgatitjen e dokumentacionit teknik, zhvillimin e platformës, integrimin me sistemet ekzistuese shtetërore, testimin dhe vënien në funksion të sistemit, si dhe trajnimin e përdoruesve dhe administratorëve të tij.
Përveç investimit fillestar, funksionimi i sistemit do të shoqërohet me kosto të vazhdueshme për mirëmbajtjen, përditësimin, mbështetjen teknike dhe garantimin e sigurisë dhe vazhdimësisë së shërbimeve digjitale.
Gjithashtu, zbatimi i projektligjit mund të kërkojë fonde shtesë për funksionimin e strukturave të reja institucionale, për zhvillimin e kapaciteteve administrative dhe profesionale, si dhe për zbatimin e akteve nënligjore që do të miratohen në zbatim të tij.
Vlerësimi i plotë i efekteve financiare, përfshirë kostot e ngritjes dhe funksionimit të Zyrës për Zgjidhjen Alternative të Mosmarrëveshjeve, zhvillimin dhe mirëmbajtjen e Sistemit të të Dhënave në Turizëm, si dhe nevojat e tjera financiare që lidhen me zbatimin e projektligjit, do të paraqitet në mënyrë të detajuar në Raportin e Vlerësimit të Ndikimit Rregullator (RIA), në përputhje me metodologjinë dhe kërkesat e legjislacionit në fuqi.
Në fazën aktuale nuk parashikohen të ardhura buxhetore të drejtpërdrejta që burojnë nga ngritja e Zyrës për Zgjidhjen Alternative të Mosmarrëveshjeve dhe nga krijimi i Sistemit të të Dhënave në Turizëm. Megjithatë, në afat të mesëm dhe afatgjatë, këto masa pritet të kontribuojnë në përmirësimin e formalizimit të veprimtarive turistike, rritjen e cilësisë së të dhënave statistikore dhe forcimin e administrimit të sektorit të turizmit.

                                                                 MINISTËR
                                                                                             Blendi Gonxhja




 Relacion për Projektligjin “Për turizmin”

